b'\n_START_ARTICLE_\nIrkab-Damu\n_START_SECTION_\nVladanje\n_START_PARAGRAPH_\nIrkab-Damu je nasledil kralja Igri\xc5\xa1-Halama, ki je bil \xc5\xa1ibek vladar in je moral pla\xc4\x8devati davek Mariju, s katerim je bil v dolgoletni vojni. Irkab-Damu je svojo vladavino za\xc4\x8del s sklenitvijo mirovnega in trgovskega sporazuma z Abarsalom, ki je bil verjetno nekje ob Evfratu vzhodno od Eble. Sporazum je eden od prvih tovrstnih sporazumov v zgodovini._NEWLINE_V prvih letih vladanja je tudi Irkab-Damu pla\xc4\x8deval davek Mariju. V Ebli so odkrili pismo Enna-Dagana Marijskega, ki ga je marijski monarh izrabljal za orodje za vsiljevanje svoje nadoblasti. V pismu je zgodovinska pripoved o zmagah Ena-Daganovih predhodnikov nad Eblo.\n_START_SECTION_\n\xc5\xa0irjenje kraljestva\n_START_PARAGRAPH_\nIrkab-Damu je spro\xc5\xbeil uspe\xc5\xa1no protiofenzivo proti Mariju in prenehal pla\xc4\x8devati davek. Meje Eble je raz\xc5\xa1iril do njenega najve\xc4\x8djega obsega in obvladoval ozemlje, ki je obsegalo skoraj polovico sodobne Sirije. Polovica ozemlja je bila pod njegovo neposredno oblastjo in upravo njegovih guvernerjev, v drugi polovici pa so vladali njegovi vazali, ki so pla\xc4\x8devali davek in mu dajali voja\xc5\xa1ko podporo. Tablica iz Eble omenja eblaitsko zmago nad Nagarjem, verjetno iz obdobja Irkab-Damujeve vladavine. Na isti tablici je omenjen tudi sporazum z Ena-Daganom. Irkab-Damu je za prvega vezirja Eble imenoval Arrukuma, ki je ostal na tem polo\xc5\xbeaju pet let. Njegov sin Ruzi-Malik se je poro\xc4\x8dil s kraljevo h\xc4\x8derko, princeso Iti-Mut._NEWLINE_Pomemben del Irkab-Damujeve politike je bila diplomacija. Na glinasti tablici iz arhiva Eble je kopija diplomatskega sporo\xc4\x8dila, poslanega iz Eble kralju Ziziju Hamazijskemu. Kralju so razen pisma poslali tudi veliko koli\xc4\x8dino lesa in ga pozdravljali kot brata. Od njega so zahtevali, da Ebli v zameno po\xc5\xa1lje svoje najemnike. V kraljevi pala\xc4\x8di so odkrili tudi darila iz Egipta, kar ka\xc5\xbee na daljnose\xc5\xbene eblaitske diplomatske odnose.\n_START_SECTION_\nDru\xc5\xbeina in nasledstvo\n_START_PARAGRAPH_\nIrkab-Damu je bil sin kralja Igri\xc5\xa1-Halama in njegove kraljice Kesdut. Vladal je enajst let. V petem letu vladanja se je poro\xc4\x8dil z Disigu. V zadnjih dveh letih vladanja se se je zelo okrepil polo\xc5\xbeaj vezirja Ibriuma, ki je med vladanjem Irkab-Damujevega sina in naslednika Isar-Damuja postal najmo\xc4\x8dnej\xc5\xa1i mo\xc5\xbe v dr\xc5\xbeavi.'